


CONTRACT DE ACHIZIȚIE PUBLICĂ DE SERVICII 

nr. ........ din data .............

	1. PĂRȚILE CONTRACTANTE
În temeiul prevederilor Legii nr. 98/2016 privind achiziţiile publice și ale HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului–cadru din Legea nr. 98/2016, s–a încheiat prezentul contract, 
Între
Autoritatea Contractantă ȘCOALA GIMNAZIALĂ NR. 178, cu sediul în București,  sector 1, str. Dridu, nr. 2, telefon/fax. 021.667.03.35 / e-mail scoalanr178@gmail.com, având CUI 20769247 și cont RO61TREZ24A650401200301X deschis la Trezoreria Sector 1, reprezentată prin director  Mihaela Gabriela Nițe, în calitate de Achizitor, pe de o parte, 
şi 
............... S.R.L., cu sediul în ..............., sector ........., str. ............., nr. ...........,  ap. ..........., nr. telefon …………../ e–mail …………….., având nr. de înmatriculare ............., CUI ............... și cont  .................. deschis la Trezoreria Statului, reprezentată prin administrator ......................., în calitate de Prestator, pe de altă parte.

2. DEFINIŢII 
2.1 – În prezentul contract următorii termeni vor fi interpretaţi astfel:
a) Contract – prezentul contract, împreună cu toate anexele, actele adiționale și documentele care fac parte integrantă din acesta;
b) Achizitor / Prestator – Părțile contractante, așa cum sunt acestea individualizate în preambulul prezentului contract;
c) Prețul contractului – valoarea estimată a contractului și prețul unitar al porției, stabilite prin oferta financiară și prezentul contract, achitate în funcție de numărul de porții efectiv livrate și recepționate;
d) Porție – suportul alimentar complet aferent unei zile de activitate, compus din elementele de meniu prevăzute în caietul de sarcini și în meniul aprobat de Achizitor;
e) Servicii – serviciile de catering care fac obiectul prezentului contract, constând în prepararea, ambalarea, transportul și livrarea suportului alimentar pentru beneficiarii proiectului „Școala de Vară 2026”;
f) Termenul legal de plată – intervalul maxim de 30 (treizeci) de zile calendaristice, care curge de la data recepției serviciilor și a primirii facturii fiscale de către Achizitor, în conformitate cu dispozițiile Legii nr. 72/2013 privind măsurile pentru combaterea întârzierii în executarea obligațiilor de plată rezultate din contracte încheiate între profesioniști și/sau între aceștia și autorități contractante;
g) Recepția serviciilor – activitatea de verificare și acceptare a serviciilor prestate, realizată în condițiile prevăzute de prezentul contract și de caietul de sarcini; 
h) Forța majoră – orice eveniment extern, imprevizibil, absolut invincibil și inevitabil, care nu se datorează culpei vreunei Părți și care împiedică executarea totală sau parțială a obligațiilor asumate;
i) Zi – zi calendaristică; An – 365 de zile calendaristice.

3. INTERPRETARE
3.1. În interpretarea prezentului contract, cu excepția cazurilor în care se prevede expres altfel, cuvintele la forma de singular vor include și pluralul, iar cele la forma de plural vor include și singularul, acolo unde contextul permite această interpretare.
3.2. Termenii „zi” sau „zile”, ori orice referință temporală exprimată în zile, vor fi interpretați ca zile calendaristice, cu excepția situațiilor în care se specifică în mod expres că este vorba despre zile lucrătoare.

CLAUZE OBLIGATORII

4. OBIECTUL CONTRACTULUI
4.1. – (1) Prestatorul se obligă să presteze, în favoarea Achizitorului, servicii de catering pentru beneficiarii Proiectului educațional „Școala de Vară 2026”, constând în prepararea, ambalarea, transportul și livrarea suportului alimentar, în conformitate cu prevederile caietului de sarcini, ale ofertei tehnice și ale prezentului contract.
(2) Serviciile care fac obiectul prezentului contract sunt atribuite prin procedură proprie organizată conform art. 68 alin. (1) lit. h) din Legea nr. 98/2016, având codul CPV 55524000-9 Servicii de catering pentru școli.

5. PREȚUL CONTRACTULUI
5.1. – Prețul convenit pentru prestarea serviciilor este de ............... lei exclusiv TVA/porție, la care se adaugă TVA în valoare de .............. lei, rezultând un preț de ............ lei inclusiv TVA/porție.
5.2 – Valoarea totală a contractului, plătibilă Prestatorului de către Achizitor, este de ……………. lei exclusiv TVA, la care se adaugă TVA în valoare de  …………. lei, respectiv  ……….. lei inclusiv TVA.
5.3 – Plata se efectuează în funcție de numărul de porții efectiv livrate și recepționate.
5.4 – Plata serviciilor efectiv prestate și recepționate se va efectua în termen de maximum 30 (treizeci) de zile calendaristice de la data recepției serviciilor și a primirii facturii fiscale transmise prin sistemul național RO e–Factura, prin ordin de plată în contul Prestatorului deschis la Trezoreria Statului, în conformitate cu prevederile Legii nr. 72/2013 și ale O.G. nr. 120/2021 privind factura electronică.

	Nr. crt.
	Denumire servicii
	Nr. porții
	Preț unitar fără TVA (lei)  
	Valoare totală contract fără TVA (lei)

	1.
	Servicii de catering pentru beneficiarii Proiectului educațional „Școala de Vară 2026”


	..
	……….
	……..



6. DURATA CONTRACTULUI
6.1 – Prezentul contract intră în vigoare la data semnării de către ambele Părți și produce efecte până la îndeplinirea integrală a obligațiilor contractuale asumate de către acestea.
6.2 – Serviciile care fac obiectul prezentului contract se prestează în perioada 01.07.2026 – 31.08.2026.

7. DOCUMENTELE CONTRACTULUI
7.1 – Documentele prezentului contract sunt, în ordinea prevalenței lor:	
a) prezentul contract și eventualele acte adiționale;  
b) caietul de sarcini și întreaga documentație de atribuire;
c) oferta tehnică și oferta financiară declarate câștigătoare;
d) clarificările și răspunsurile formulate pe parcursul procedurii de atribuire, în măsura în care modifică sau completează documentația de atribuire ori oferta;
e) referatul de necesitate, documentele privind determinarea valorii estimate și nota justificativă privind atribuirea contractului.
7.2 – Documentele contractului se completează reciproc și se interpretează în mod coroborat, în conformitate cu scopul și obiectul prezentului contract.

8. OBLIGAŢIILE PRINCIPALE ALE PRESTATORULUI
8.1 – Prestatorul are obligația de a presta serviciile care fac obiectul prezentului contract în conformitate cu prevederile acestuia, ale caietului de sarcini, ale ofertei tehnice declarate câștigătoare și ale legislației aplicabile.
8.2 – Prestatorul răspunde integral pentru calitatea, cantitatea, siguranța alimentară și conformitatea preparatelor furnizate pe întreaga durată a contractului.
8.3 – Prestatorul are obligația de a deține și menține valabile, pe întreaga durată a contractului, toate autorizațiile, avizele și documentele necesare desfășurării activității de catering și transport al produselor alimentare, conform legislației aplicabile.
8.4 – Prestatorul are obligația de a utiliza personal calificat și instruit pentru prepararea, manipularea și transportul alimentelor, cu respectarea normelor de igienă și siguranță alimentară.
8.5 – Prestatorul are obligația de a respecta meniurile aprobate de Achizitor și nu poate modifica structura acestora fără acordul prealabil, exprimat în scris, al Achizitorului.
8.6 – Prestatorul are obligația de a asigura prepararea, ambalarea, transportul și livrarea preparatelor în condiții care să garanteze menținerea calității și siguranței alimentare, cu respectarea cerințelor prevăzute în caietul de sarcini.
8.7 – Prestatorul are obligația de a pune la dispoziția Achizitorului, la solicitare, documentele justificative privind trasabilitatea produselor alimentare, autorizațiile de funcționare, documentele sanitar-veterinare și orice alte documente relevante pentru verificarea modului de executare a contractului.
8.8 – Prestatorul are obligația de a remedia neconformitățile constatate și, după caz, de a înlocui produsele neconforme în condițiile și termenele prevăzute în prezentul contract și în caietul de sarcini.
8.9 – Prestatorul are obligația de a păstra probe alimentare și de a asigura trasabilitatea materiilor prime și a preparatelor furnizate, în condițiile prevăzute de legislația aplicabilă și de caietul de sarcini.
8.10 – Prestatorul are obligația de a pune la dispoziția Achizitorului și a autorităților competente, la solicitare, documentele și informațiile necesare verificării respectării normelor de siguranță alimentară.
8.11 – Prestatorul răspunde pentru prejudiciile cauzate Achizitorului sau beneficiarilor ca urmare a neîndeplinirii ori îndeplinirii necorespunzătoare a obligațiilor asumate prin prezentul contract, în condițiile legii.

9. OBLIGAŢIILE PRINCIPALE ALE ACHIZITORULUI
9.1 – Achizitorul se obligă să comunice Prestatorului numărul de porții necesare și eventualele particularități privind beneficiarii (alergii, intoleranțe alimentare, regimuri alimentare speciale sau absențe), în condițiile prevăzute în caietul de sarcini.
9.2 – Achizitorul se obligă să asigure recepția serviciilor prestate, în condițiile prevăzute în prezentul contract, și să achite prețul convenit.
9.3 – Achizitorul se obligă să achite contravaloarea serviciilor efectiv prestate și recepționate în termen de maximum 30 (treizeci) de zile calendaristice de la data recepției serviciilor și a primirii facturii fiscale transmise prin sistemul național RO e–Factura.


10. SANCŢIUNI 
10.1 – În cazul în care, din vina sa exclusivă, Prestatorul nu îşi îndeplineşte sau îşi îndeplineşte necorespunzător obligaţiile asumate prin prezentul contract, Achizitorul are dreptul de a deduce din preţul contractului, cu titlu de penalităţi, 0,1% din valoarea serviciilor neexecutate sau executate necorespunzător, pentru fiecare zi de întârziere, până la îndeplinirea efectivă a obligaţiilor contractuale.
10.2 – În cazul în care Achizitorul nu îşi îndeplineşte obligaţiile de plată în termenul prevăzut în prezentul contract, acesta datorează Prestatorului, cu titlu de penalităţi, 0,1% din suma neachitată, pentru fiecare zi de întârziere.

CLAUZE SPECIFICE

11. GARANŢIA DE BUNĂ EXECUŢIE A CONTRACTULUI  
11.1. – Nu se solicită constituirea garanției de bună execuție pentru prezentul contract.

12.  ALTE RESPONSABILITĂȚI ALE PĂRȚILOR
12.1 – Alte responsabilități ale Prestatorului
(1) Prestatorul are obligația de a executa serviciile cu profesionalism, promptitudine și diligența unui bun profesionist, în conformitate cu documentele achiziției, ale prezentului contract și ale legislației aplicabile. 
(2) Prestatorul are obligația de a respecta instrucțiunile Achizitorului, în măsura în care acestea nu contravin dispozițiilor legale sau normelor tehnice aplicabile.
(3) Prestatorul declară că nu se află în situații de conflict de interese sau incompatibilitate prevăzute de legislația aplicabilă achizițiilor publice și se obligă să informeze de îndată Achizitorul asupra apariției oricărei astfel de situații pe durata derulării contractului.
12.2 –  Alte responsabilități ale Achizitorului
(1) Achizitorul are obligația de a pune la dispoziția Prestatorului, în timp util, informațiile, documentele și facilitățile necesare pentru îndeplinirea obligațiilor contractuale, în măsura în care acestea sunt relevante pentru prestarea serviciilor.
(2) Achizitorul se obligă să asigure Prestatorului, după caz, accesul necesar la locațiile unde urmează a fi prestate serviciile, în condițiile stabilite de regulamentele interne și de dispozițiile legale aplicabile.
(3) Achizitorul are obligația de a desemna o persoană responsabilă pentru relația cu Prestatorul, în vederea comunicării operative și a facilitării derulării contractului.

13. RECEPŢIE ȘI VERIFICĂRI
13.1 – Achizitorul, prin persoana desemnată și/sau Comisia de recepție, are dreptul de a verifica modul de prestare a serviciilor, în scopul constatării conformității acestora cu documentele contractului, prevederile caietului de sarcini și reglementările legale aplicabile.
13.2 – Recepția serviciilor se efectuează zilnic, la livrare, prin verificarea cantității porțiilor livrate, a respectării meniului aprobat, a integrității ambalajelor, a condițiilor de livrare și a conformității vizuale și calitative a preparatelor.
13.3 – În cazul constatării unor neconformități, Achizitorul va notifica Prestatorul prin e-mail și/sau telefonic. Prestatorul are obligația de a remedia neconformitățile constatate și, după caz, de a înlocui produsele neconforme cu produse corespunzătoare, în termen de maximum 2 (două) ore de la primirea notificării, fără costuri suplimentare pentru Achizitor.
13.4 – În cazul în care Prestatorul nu remediază neconformitățile în termenul prevăzut la art. 13.3 sau în cazul repetării unei neconformități de aceeași natură, Achizitorul are dreptul de a aplica măsurile prevăzute în contract, inclusiv rezilierea acestuia, în condițiile stabilite prin prezentul contract.
13.5 – În cazul unor neconformități grave care pot afecta sănătatea sau siguranța beneficiarilor, Achizitorul are dreptul de a suspenda imediat distribuirea preparatelor și, după caz, de a rezilia contractul, fără acordarea unui termen de remediere.
13.6 – Recepția serviciilor aferente fiecărei luni calendaristice se realizează de către Comisia de recepție constituită la nivelul Achizitorului, pe baza documentelor justificative zilnice (procese-verbale de predare-primire, centralizatoare de porții sau documente echivalente).
13.7 – Comisia de recepție va verifica modul de îndeplinire a obligațiilor contractuale și va întocmi procesul-verbal de recepție care stă la baza facturării și efectuării plății.
13.8 – Recepția serviciilor nu exonerează Prestatorul de răspunderea privind calitatea, cantitatea și siguranța alimentară a preparatelor furnizate.

14. PRESTAREA SERVICIILOR ŞI DOCUMENTELE 
14.1 – Prestatorul are obligația de a presta serviciile contractate cu respectarea prevederilor prezentului contract, ale caietului de sarcini, ale ofertei tehnice și ale legislației aplicabile.
14.2 – Prestarea serviciilor se realizează pe baza comenzilor transmise de Achizitor și se confirmă prin documentele de predare-primire întocmite la livrare și prin documentele de recepție prevăzute la art. 13.
14.3 – La solicitarea Achizitorului, Prestatorul va pune la dispoziție documentele justificative relevante privind executarea contractului, inclusiv documente privind trasabilitatea produselor alimentare, autorizațiile necesare, documentele de transport, documentele privind siguranța alimentară sau alte documente prevăzute de legislația aplicabilă.
14.4 – Serviciile se consideră îndeplinite după efectuarea recepției, în condițiile prevăzute la art. 13.
14.5 – Factura fiscală se emite de către Prestator după efectuarea recepției serviciilor aferente perioadei de facturare și se transmite prin sistemul național RO e-Factura, în conformitate cu prevederile legale aplicabile.

15. AJUSTAREA PREŢULUI CONTRACTULUI
15.1 – Prețul contractului este ferm și neajustabil pe întreaga durată de derulare a prezentului contract.

16. SUBCONTRACTANŢI 
16.1 – Prestatorul poate subcontracta anumite activități aferente prezentului contract numai cu acordul prealabil, exprimat în scris, al Achizitorului, cu condiția ca subcontractantul să dețină toate autorizațiile, atestările, avizele și competențele necesare pentru prestarea serviciilor subcontractate, potrivit legislației aplicabile.
16.2 – Prestatorul rămâne pe deplin responsabil față de Achizitor pentru îndeplinirea obligațiilor contractuale, inclusiv pentru activitatea subcontractanților aprobați.
16.3 – Prestatorul are obligația de a notifica Achizitorul cu privire la orice modificare a subcontractanților pe durata contractului, în vederea obținerii acordului prealabil al acestuia.

17. FORŢA MAJORĂ
17.1 – Forța majoră este orice eveniment extern, imprevizibil, absolut invincibil și inevitabil, intervenit după încheierea prezentului contract, care împiedică total sau parțial executarea obligațiilor asumate de către una dintre Părți, în sensul legii.
17.2 – Forța majoră exonerează de răspundere Partea care o invocă, pe durata existenței acesteia, în măsura în care evenimentul de forță majoră împiedică executarea obligațiilor contractuale, cu respectarea condițiilor prevăzute în prezentul articol.
17.3 – Partea care invocă forța majoră are obligația de a notifica cealaltă Parte, în scris, în cel mult 3 (trei) zile calendaristice de la apariția evenimentului, precum și de a prezenta documente justificative emise de autoritățile competente, în condițiile legii.
17.4 – Îndeplinirea obligațiilor contractuale se suspendă pe perioada de acțiune a forței majore, fără a aduce atingere drepturilor dobândite de Părți anterior producerii acesteia.
17.5 – Dacă evenimentul de forță majoră acționează sau se estimează că va acționa o perioadă mai mare de 10 (zece) zile calendaristice, oricare dintre Părți are dreptul de a înceta prezentul contract, fără intervenția instanței și fără plata de despăgubiri, prin notificare scrisă transmisă celeilalte Părți.

18. PRELUCRAREA DATELOR CU CARACTER PERSONAL
18.1 – Părțile se obligă să respecte dispozițiile Regulamentului (UE) nr. 679/2016 („GDPR”) și ale legislației naționale aplicabile privind protecția datelor cu caracter personal, în legătură cu executarea prezentului contract.
18.2 – Fiecare Parte va prelucra doar datele cu caracter personal strict necesare executării prezentului contract și va adopta măsurile necesare pentru protejarea acestora, în conformitate cu dispozițiile legale aplicabile.
18.3 – Datele cu caracter personal prelucrate în executarea prezentului contract pot fi comunicate autorităților și instituțiilor publice competente, în condițiile legii.
18.4 – Părțile confirmă că, în contextul prezentului contract, fiecare Parte acționează ca operator distinct de date cu caracter personal, stabilind în mod independent scopurile și mijloacele prelucrării, neexistând o relație de operator–persoană împuternicită.
18.5 – Fiecare Parte își asumă individual răspunderea pentru conformitatea cu dispozițiile GDPR și ale prezentului contract. Încălcarea acestor dispoziții de către o Parte nu atrage răspunderea solidară a celeilalte Părți față de persoanele vizate sau autoritățile competente.
18.6 – Părțile se vor informa reciproc, fără întârziere, cu privire la orice solicitare primită din Partea unei persoane vizate referitoare la exercitarea drepturilor sale, în legătură cu prelucrarea datelor efectuată în temeiul prezentului contract.
18.7 – Datele și documentele aferente prezentului contract vor fi păstrate de către Părți pe perioada prevăzută de legislația aplicabilă. Achizitorul va păstra documentele contractului pentru o perioadă de 5 ani de la data încetării acestuia, în conformitate cu art. 217 alin. (2) din Legea nr. 98/2016 privind achizițiile publice, cu modificările și completările ulterioare.

19. CONFIDENȚIALITATE
19.1 – Fiecare Parte se obligă să păstreze confidențialitatea tuturor informațiilor tehnice, comerciale sau de altă natură, obținute în legătură cu executarea prezentului contract, și să nu le divulge terților fără acordul prealabil scris al celeilalte Părți, cu excepția cazurilor în care divulgarea este impusă de lege sau de o autoritate competentă.
19.2 – Niciuna dintre Părți nu va utiliza informațiile obținute de la cealaltă Parte în legătură cu executarea prezentului contract în alte scopuri decât cele strict necesare îndeplinirii obligațiilor contractuale asumate.
19.3 – Obligațiile de confidențialitate prevăzute în prezentul articol subzistă și după încetarea contractului, pe o perioadă de 3 (trei) ani de la data încetării acestuia.

20. SOLUȚIONAREA LITIGIILOR
20.1 – Achizitorul și Prestatorul se angajează să depună toate eforturile necesare pentru soluționarea pe cale amiabilă, prin negocieri directe, a oricărei neînțelegeri sau dispute care ar putea apărea în legătură cu încheierea, executarea, modificarea ori încetarea prezentului contract.
20.2 – În cazul în care, în termen de 15 (cincisprezece) zile calendaristice de la data inițierii tratativelor, Părțile nu ajung la o soluție amiabilă, orice litigiu născut din sau în legătură cu prezentul contract va fi supus spre soluționare instanțelor judecătorești competente din România, potrivit dispozițiilor legale în vigoare.

[bookmark: _Hlk198314371]21. ÎNCETAREA CONTRACTULUI
21.1 – Prezentul contract încetează în următoarele situații:
a) la expirarea termenului prevăzut în contract;
b) prin acordul scris al Părților contractante;
c) prin reziliere, în condițiile prezentului contract;
d) prin denunțare unilaterală, în condițiile prezentului contract;
e) în caz de forță majoră, în condițiile art. 17 din prezentul contract.
21.2 – (1) Achizitorul are dreptul de a rezilia contractul fără acordarea unui termen de remediere în cazul unor neconformități grave care pot afecta sănătatea sau siguranța beneficiarilor sau orice altă situație care poate genera un risc semnificativ pentru sănătatea beneficiarilor.
(2) Constituie motive de reziliere imediată, cu titlu exemplificativ: livrarea de produse alterate, produse improprii consumului, nerespectarea condițiilor esențiale de siguranță alimentară, lipsa autorizațiilor obligatorii sau refuzul înlocuirii produselor neconforme.
(3) Rezilierea produce efecte numai pentru viitor și nu afectează obligațiile de plată aferente serviciilor deja prestate și recepționate până la data încetării contractului.
(4) Achizitorul poate dispune rezilierea prezentului contract prin notificare scrisă transmisă Prestatorului cu minimum 5 (cinci) zile calendaristice înainte, cu excepția situațiilor în care gravitatea faptei justifică încetarea imediată.
21.3 – Achizitorul are dreptul de a denunța unilateral prezentul contract, prin notificare scrisă, fără acordarea de despăgubiri, în cazul în care Prestatorul intră în procedura insolvenței, în condițiile legii. Denunțarea nu afectează dreptul Prestatorului de a solicita plata serviciilor efectiv prestate și recepționate până la data încetării contractului.
21.4 – Încetarea prezentului contract, indiferent de motiv, nu afectează executarea obligațiilor scadente sau deja exigibile între Părțile contractante, născute anterior datei încetării.

22. LIMBA CARE GUVERNEAZĂ CONTRACTUL
22.1 – Limba care guvernează prezentul contract este limba română. Toate comunicările, documentele, notificările și corespondența dintre Părți în legătură cu executarea prezentului contract se vor redacta și interpreta exclusiv în limba română.

23. COMUNICĂRI
[bookmark: _Hlk198314436]23.1 – Orice comunicare între Părți, referitoare la executarea prezentului contract, se realizează în formă scrisă.
23.2 – Comunicările pot fi transmise prin poștă, curier sau prin mijloace electronice, inclusiv e–mail. Comunicările transmise verbal sau telefonic nu produc efecte juridice, cu excepția cazului în care sunt confirmate ulterior în scris.
[bookmark: _Hlk198314457]23.3 – Comunicările se înregistrează potrivit regulilor interne aplicabile.
23.4 – Datele de contact ale Părților, valabile la data semnării prezentului contract, sunt cele prevăzute la art. 1 – Părțile contractante.
23.5 – Orice modificare ulterioară a datelor de contact va fi notificată în scris celeilalte Părți, în termen de maximum 3 (trei) zile lucrătoare de la data modificării. În lipsa unei astfel de notificări, comunicările transmise la datele de contact inițial comunicate se consideră valabil efectuate.

24. LEGEA APLICABILĂ CONTRACTULUI
24.1 – Prezentul contract este guvernat și interpretat în conformitate cu legislația din România. Toate aspectele privind validitatea, executarea și încetarea contractului, precum și orice litigii născute din sau în legătură cu acesta, se soluționează potrivit dreptului român.

Prezentul contract a fost încheiat astăzi, …………………….., în 2 (două) exemplare, câte unul pentru fiecare Parte.

	Achizitor,
ȘCOALA GIMNAZIALĂ NR. 178
                    Mihaela Gabriela Nițe



	Prestator,
.....................
          


	Avizat,
Administrator financiar
...................




	Viză CFPP,

